b"\n_START_ARTICLE_\nMakpela-hulen\n_START_PARAGRAPH_\nMakpela-hulen (Hebraisk:  \xd7\x9e\xd7\xa2\xd7\xa8\xd7\xaa \xd7\x94\xd7\x9e\xd7\x9b\xd7\xa4\xd7\x9c\xd7\x94, Me'ar\xc3\xa1t Hammakhpel\xc3\xa1, \xc2\xabgrotten med doblingen\xc2\xbb eller \xc2\xabgrotten med to forgreninger\xc2\xbb) er et betydningsfullt j\xc3\xb8disk og muslimsk gravkompleks i Hebron s\xc3\xb8r for Jerusalem. I henhold til F\xc3\xb8rste Mosebok i Den hebraiske Bibelen (Det gamle testamente) kj\xc3\xb8pte Abraham seg et gravsted ved Hebron. Ogs\xc3\xa5 muslimene omtaler stedet som Abrahams gravsted (arabisk: \xd8\xa7\xd9\x84\xd8\xad\xd8\xb1\xd9\x85 \xd8\xa7\xd9\x84\xd8\xa5\xd8\xa8\xd8\xb1\xd8\xa7\xd9\x87\xd9\x8a\xd9\x85\xd9\x8a). Stedet omtales ogs\xc3\xa5 som Patriarkenes grotte. Det hebraiske navnet Makpela refererer muligens til den fysiske utformingen av de to opprinnelige kamrene. F\xc3\xb8rste Mosebok forteller at Jakob gravde videre for \xc3\xa5 opprette et tredje kammer for Lea og seg selv. Utenfor kildene i Bibelen og Koranen er det en rekke legender og tradisjoner knyttet til stedet. Rundt grotten er det oppf\xc3\xb8rt en mosk\xc3\xa9, Al-Haram Al-Ibrahimi (Ibrahimimosk\xc3\xa9en eller Abrahamsmosk\xc3\xa9en)._NEWLINE_Liggende ved siden av en stor, rektangul\xc3\xa6r bygning fra Herodes' tid, er en rekke underjordiske kamre lokalisert i hjertet av Hebrons gamleby (Al-Khalil) i Hebron\xc3\xa5sene. Stedet er ansett av j\xc3\xb8der, kristne og muslimer for \xc3\xa5 v\xc3\xa6re gravstedet for de gammeltestamentlige patriarker og matriarker: Abraham og Sara; Isak og Rebekka; Jakob og Lea._NEWLINE_If\xc3\xb8lge F\xc3\xb8rste Mosebok kj\xc3\xb8pte patriarken Abraham grunnen av hittitten Efron for 400 sekel s\xc3\xb8lv som et familiegravsted da hans hustru Sara d\xc3\xb8de. Teksten refererer til stedet som Makpela-hulen. Den eneste matriarken som mangler er Rakel som er antatt \xc3\xa5 ha blitt gravlagt i n\xc3\xa6rheten av Betlehem hvor hun d\xc3\xb8de under f\xc3\xb8dselen av Benjamin._NEWLINE_Fram til 1929 hadde j\xc3\xb8der forbud fra muslimene mot \xc3\xa5 komme til stedet, og ble ikke tillatt \xc3\xa5 g\xc3\xa5 forbi det syvende trappetrinnet til gravene. Etter Hebronmassakren i 1929 hvor 67 j\xc3\xb8der i Hebron ble myrdet, ble tilgangen ytterligere begrenset av de britiske myndighetene. Etter opprettelsen av den israelske staten i 1948 og okkupasjon av Vestbredden og \xc3\x98st-Jerusalem av Jordan var det ingen j\xc3\xb8der som ble tillatt noen steder p\xc3\xa5 Vestbredden. Som f\xc3\xb8lge av den israelske seieren over jordanerne i seksdagerskrigen, kom omr\xc3\xa5det tilbake p\xc3\xa5 j\xc3\xb8disk kontroll for f\xc3\xb8rste gang p\xc3\xa5 2000 \xc3\xa5r, og den muslimske begrensingen med at j\xc3\xb8der ikke kunne g\xc3\xa5 forbi det syvende trappetrinnet til det j\xc3\xb8diske gravmonumentet, som hadde vart i 600 \xc3\xa5r, ble endelig fjernet._NEWLINE_Israelere begynte \xc3\xa5 bosette seg i byen etter seksdagerskrigen, og det f\xc3\xb8rste j\xc3\xb8diske bryllupet ble feiret den 7. august 1968._NEWLINE_I 1994 gjennomf\xc3\xb8rte den j\xc3\xb8diske ekstremisten Baruch Goldstein en massakre mot muslimer i b\xc3\xb8nn i mosk\xc3\xa9en som er bygget rundt Makpela-graven, omtalt som Hebronmassakren 1994. Han sto da p\xc3\xa5 galleriet som var bygget inntil gravkammeret."